《次韵叶梦符端午》
宋代·陈棣

吾邦重午节，兴目皆可寓。
游人肆喧阗，画舫纷排布。
溯风伐鼍鼓，击楫观竞渡。
骄豪务相夸，水陆争治具。
醉忧瓶之罄，欢迫日云暮。
朋从喜盍簪，谑浪时一遇。
朅来廷尉府，官冷知谁顾。
吻燥无复濡，腹枵何时饫。
堂堂匡鼎来，解后肯同趣。
携家忽过我，市饮容旋酤。
遥知分已投，更喜首暂聚。
惭非浴沂人，鄙志蒙推与。
怜我孤危资，极力为调护。
高谈惊四筵，坐使儿女怖。
便当追彦国，未肯多文度。
长篇粲珠玉，绮语斥霞鹜。
人生类飘蓬，会合宁有数。
交情看白头，何必论新故。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。